Tolong jelaskan mengenai Batu bersurat 1 dari MUL.APIN dalam bahasa melayu

Batu bersurat pertama adalah sumber yang terpenting untuk sebarang kemungkinan peta najam Babylon dapat dihasilkan semula kerana isi kandungannya menentukan kedudukan buruj dengan satu sama lain dan juga dengan takwim.

Batu bersurat 1 terdiri daripada enam bab utama:

Semua bintang dan buruj utama disenaraikan dan disusunaturkan kepada tiga bahagian am mengikut garis lintang samawi yang memperuntukkan setiap bintang kepada tiga laluan:

laluan utara Enlil mengandungi 33 bintang/buruj

laluan khatulistiwa Anu mengandungi 23 bintang/buruj

laluan selatan Ea mengandungi 15 bintang/buruj

Kebanyakan bintang dan buruj ini turut dikaitkan dengan pelbagai dewa-dewi pujaan masyarakat purba Timur Dekat.

Tarikh terbitan syuruk 34 bintang dan buruj dinyatakan mengikut tahun takwim 'idaman' 360 hari.

Senarai-senarai bintang dan buruj yang terbit dan terbenam pada suatu masa yang sama.

Bilangan hari antara suatu dengan suatu terbitan bintang dan buruj.

Bintang-bintang dan buruj-buruj yang terbit dan memuncak pada suatu masa yang sama.

Bintang-bintang di lintasan bulan, iaitu buruj-buruj utama yang dekat dengan ekliptik, termasuk semua perintis Babylon kepada buruj zodiak.

Biarpun masyarakat Babylon menggunakan takwim qamari-suria yang sekali-sekala menambahkan bulan ke-13 pada takwim, namun MUL.APIN, seperti kebanyakan persuratan astrologi Babylon, menggunakan tahun ‘idaman’ yang terdiri daripada 12 bulan, yang mana setiap satunya terdiri daripada 30 hari. Mengikut skema ini, ekuinoks ditetapkan pada hari ke-15 bulan pertama dan ketujuh, sementara solstis pada har ke-15 bulan keempat dan kesepuluh.